SK Úradný vestník Európskej únie C 168/10

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 168/09

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v súlade s článkom 9

„ROBIOLA DI ROCCAVERANO“

ES č.: IT-PDO-0217-0024-13.09.2005

CHZO ( ) CHOP ( X )

1. Položka špecifikácie, ktorej sa týka zmena a doplnenie:

—  Názov výrobku — Opis výrobku — Zemepisná oblasť — Dôkaz o pôvode — Metóda produkcie — Prepojenie — Označovanie —  Vnútroštátne požiadavky — Iné (upresní sa)

2. Druh zmeny a doplnenia:

—  Zmena a doplnenie jednotného dokumentu alebo prehľadu — Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani prehľad —  Zmena a doplnenie špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúce z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmeny a doplnenia:

3.1. Opis výrobku:

Doplňuje sa možnosť zretia výrobku.

Hoci sa v predchádzajúcich špecifikáciách neobjavuje zmienka o zretí výrobku, v súčasnosti je bežné nechať časť „Robiola di Roccaverano“ rôzne dlhú dobu dozrieť. Tento postup je u spotrebiteľov vysoko ocenený. Ide o oživenie starej tradície.

Výška skrojku sa mení: jeho minimálna výška sa zmenila zo 4 na 2,5 cm. Táto zmena bola nutná, pretože množstvo „Robiola“ vyrobené výhradne z kozieho mlieka sa značne zvýšilo. Navyše, opäť sa zvýšilo použitie nádob na zrážanie mlieka známych ako „bicchieroni“, alebo v miestnom dialekte „pignatin“, do ktorých sa zmestí najviac 1,8 litra mlieka napriek maximálnej kapacite 2 litre. Tieto nádoby používané na synerézu srvátky typickej pre „Robiola di Roccaverano“ nie je možné naplniť väčším množstvom mlieka. Okrem toho, ak sa použije výhradne alebo prevažne kozie mlieko, jeho chemicko-fyzikálne vlastnosti spôsobia nižšiu výšku skrojku na „Robiola di Roccaverano“ než ak by bol vyrobený najmä z kravského a ovčieho mlieka.

3.2. Metóda produkcie:

Minimálny obsahu tuku v percentách sušiny sa znížil zo 45 % na 40 %. Touto zmenou sa zohľadňuje i fakt, že podiel „Robiola“ vyrábaného výhradne alebo čiastočne z kozieho mlieka sa v posledných rokoch výrazne zvýšil. V priemere má kozie mlieko nižší obsahu tuku v percentách sušiny.

Percentuálny obsah bielkovín a popola sa zmenil. „Robiola di Roccaverano“ sa vždy vyrábal z mlieka, ktoré bolo k dispozícii v poľnohospodárskom podniku, bez ohľadu na druh zvieraťa. Keďže je syr „Robiola“ vyrobený kyslým zrážaním miešaného mlieka (kozieho, ovčieho a kravského), jeho vlastnosti sú určené nielen výrobnou metódou, ale aj pomermi troch použitých druhov mlieka. Percento bielkovinových zložiek a popola je teda výrazne ovplyvnené druhom použitého mlieka.

Maximálny podiel kravského mlieka, ktorý sa môže použiť, sa znížil z 85 % na 50 %. Podiel ovčieho mlieka sa taktiež zmenil a v súčasnosti nesmie presiahnuť 50 %. Tieto zmeny sú potrebné, pretože už od deväťdesiatych rokov minulého storočia kravy a ovce začali miznúť z poľnohospodárskych družstiev v oblasti, alebo sa ich počty značne znížili a boli nahradené kozami. Existuje veľa dôvodov pre túto zmenu, v neposlednom rade nižšie náklady na zariadenia pre chov kôz a nižšie náklady na riadenie stáda, skutočnosť, že kozy sú odolnejšie zvieratá a možnosť využitia veľkých nekultivovaných pásov krajiny v oblasti. Okrem toho je táto voľba často spájaná s návratom k starým tradíciám oblasti výroby „Robiola di Roccaverano“, kde v 50. rokoch nebol rozšírený chov hovädzieho dobytka a oviec, pretože sa takmer výhradne venovali chovu ťažných zvierat, kým chov kôz bol praktizovaný v širokom meradle. Výrobcovia, ktorí využili túto zmenu v predbežne schválenej špecifikácii, zistili zlepšenie kvality výrobkov uvádzaných na trh (ktoré získali ocenenia na mnohých národných a medzinárodných podujatiach), a následne sa tým zvýšil počet výrobcov a nových poľnohospodárskych družstiev založených mladými poľnohospodármi v okrajových a menej vhodných oblastiach okolia Langa Astigiana a okolitých dedín.

Plemená kôz, oviec a hovädzieho dobytka, z ktorých sa získava mlieko na výrobu „Robiola di Roccaverano“ boli zaznamenané v zhrnutí a špecifikácii a uviedlo sa taktiež použité krmivo.

3.3. Zemepisná oblasť:

Zemepisná oblasť sa podrobnejšie opísala v zhrnutí v súlade s predpismi Spoločenstva. Dôkaz o pôvode sa jasne stanovil v podrobnom zhrnutí a špecifikácii, ako to požadujú predpisy Spoločenstva.

3.4. Prepojenie:

Dôkaz o pôvode sa jasne stanovil v podrobnom zhrnutí a špecifikácii, ako to požadujú predpisy Spoločenstva.

3.5. Označovanie:

Informácie o tom, že „Robiola di Roccaverano“ pochádza zo zemepisnej oblasti, sa uviedli v zhrnutí a špecifikácii, spolu s podrobnosťami o prepojení. Komisia už tieto informácie má k dispozícii, pretože sú uvedené v dokumentácii, na základe ktorej bol zápis povolený.

3.6. Iné:

Osobitné pravidlá označovania sú podrobne uvedené spolu s uvedením kódu, ktorý identifikuje poľnohospodárske družstvo a loga CHOP, aby sa zabezpečilo, že výrobok je okamžite rozpoznateľný a tým zaručuje spotrebiteľom jasné a úplné informácie.

Okrem toho musia byť rôzne percentuálne podiely použitého mlieka uvedené na etikete tak, aby boli zložky syra zreteľné a transparentné, takisto s ohľadom na rastúci výskyt potravinových alergií a intolerancií v posledných rokoch.

3.7. Iné:

Je jasné, že balenie musí prebiehať v oblasti produkcie, pretože je nemožné, aby bol syr nezmazateľne označený v dobe výroby, keďže sa jedná o mäkký čerstvý syr, ktorý netvorí kôrku. Neexistencia kôrky takisto vystavuje syry riziku dehydratácie, oxidácie a zníženiu obsahu tuku.

PREHĽAD

NARIADENIE RADY (ES) č. 510/2006

„ROBIOLA DI ROCCAVERANO“

ES č.: IT-PDO-0217-0024-13.09.2005

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Zodpovedný orgán v členskom štáte:

Názov: Ministero delle politiche agricole e forestali Adresa: Via XX Settembre 20 00187 Roma RM ITALIA Tel. +39 0646655104 Fax +39 0646655306 E-mail: saco7@politicheagricole.gov.it

2. Skupina:

Názov: združenie Consorzio per la Tutela del Formaggio Robiola di Roccaverano Adresa: Via Roma 8 Roccaverno AT ITALIA Tel. +39 014488465 Fax +39 014493350 E-mail: info@robioladiroccaverano.com Zloženie: výrobcovia/spracovatelia ( X ) ostatní ( )

3. Druh výrobku:

Trieda 1.3 – Syry

4. Špecifikácia:

[súhrn požiadaviek podľa článku 4 ods. 2 nariadenia (ES) č. 510/2006]

4.1. Názov:

„Robiola di Roccaverano“

4.2. Opis:

„Robiola di Roccaverano“ sa vyrába počas celého roka a je to čerstvý syr vyrobený z tvarohovej zrazeniny, ktorá dozrieva alebo starne.

CHOP „Robiola di Roccaverano“ má valcový tvar s ľahko obrúsenými rovnými bokmi a mierne vydutým okrajom. Priemer bochníka je medzi 10 a 14 cm a výška skrojku je od 2,5 do 4 cm. Každý syr váži medzi 250 a 400 g.

Referenčné hodnoty pre „Robiola di Roccaverano“ pokiaľ ide o tuk, bielkovinové zložky a popol sú:

tuk: minimálne 40 % v sušine

bielkovinové zložky: minimálne 34 % v sušine

popol: minimálne 3 % v sušine.

Organoleptické vlastnosti „Robiola di Roccaverano“ sa líšia v závislosti od stupňa zrelosti, v ktorom sa nachádza:

čerstvý syr zrejúci štyri až desať dní: kôrka: môže byť prítomna vo forme ľahkého prirodzeného povlaku plesne alebo môže chýbať, vonkajší vzhľad: mliečne biela alebo slamovo žltá farba, konzistencia: mliečne biela, štruktúra: jemná a krémová, chuť a vôňa: jemná, chutná a/alebo jemne kyslá;

syr zrejúci jedenásť dní a viac: kôrka: v podobe prirodzeného povlaku plesne, vonkajší vzhľad: smotanovo biela, slamovo žltá alebo slabo červenkastá farba, konzistencia: mliečne biela, štruktúra: mäkký, mierne kompaktný s postupujúcim starnutím, chutná podkôrka môže byť krémová.

4.3. Zemepisná oblasť:

Zemepisná oblasť sa rozprestiera na administratívnom území týchto obcí: provincia Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole a Vesime; provincia Alessandria: Castelletto d’Erro, Denice, Malvicino, Merana, Montechiaro d’Acqui, Pareto, Ponti, Spigno Monferrato a tá časť územia obce Cartosio, ktorá sa nachádza na ľavom brehu potoka Erro.

4.4. Dôkaz o pôvode:

Každá fáza výrobného postupu sa kontroluje a zaznamenávajú sa všetky vstupy a výstupy. Takýmto spôsobom sa spolu s vytváraním osobitných zoznamov pre chovateľov, výrobcov, syrárne a baliarne, za ktoré zodpovedá kontrolný orgán, ako aj vďaka včasnému informovaniu kontrolného orgánu o vyprodukovaných množstvách zaručuje možnosť vysledovať produkt. Pozemky pastvín, lúk a lesov musia byť zaznamenané v zoznamoch kontrolných orgánov. Všetci prevádzkovatelia, či už sú to právnické alebo fyzické osoby, zapísaní v príslušných zoznamoch, podliehajú kontrole kontrolného orgánu.

4.5. Metóda produkcie:

„Robiola di Roccaverano“ sa vyrába zo surového plnotučného mlieka výhradne z produkčnej oblasti kôz plemena Roccaverano a Camosciata Alpina a ich krížencov, oviec plemena Pecora delle Langhe a kráv plemena Piemontese a Bruna Alpina a ich krížencov a používa sa v nasledujúcich pomeroch: plnotučné kozie mlieko, samostatne alebo v zmesi až do 50 % so surovým plnotučným kravským a/alebo ovčím mliekom, získaným v priebehu 24 až 48 hodín počas po sebe nasledujúcich dojení. Percentuálny podiel jednotlivých druhov použitého mlieka musí byť uvedený na etikete.

Ovce a kozy sa pasú medzi 1. marcom a 30. novembrom a kŕmia zeleným a/alebo konzervovaným krmivom a čerstvými a spracovanými obilnými zrnami, strukovinami a olejnatými plodinami. Kravy sa pasú a kŕmia zeleným a/alebo konzervovaným krmivom a čerstvými a spracovanými obilnými zrnami, strukovinami a olejnatými plodinami.

Viac než 80 % krmiva všetkých zvierat musí pochádzať z výrobnej oblasti.

Po začatí kysnutia pri teplote 18 a 24 °C sa do mlieka pridáva syridlo zvieracieho pôvodu. Mlieko potom zhrudkovatie v priebehu 8 až 36 hodín, v závislosti od počasia a environmentálnych podmienok. Ponechá sa vo formách až 48 hodín pravidelne sa obracia, aby sa urýchlila extrakcia srvátky.

Suché solenie sa vykonáva na obidvoch stranách, keď sa syry obracajú alebo keď sú vyberané z foriem. Čerstvé syry zrejú prirodzene vo vhodných priestoroch najmenej tri dni od okamihu, kedy boli umiestnené do foriem. Od štvrtého dňa od okamihu, kedy boli umiestnené do foriem, sa môžu predávať alebo ponechať zrieť v priestoroch poľnohospodárskeho družstva alebo syrárňach. „Robiola di Roccaverano“ sa považuje za zrelý syr od desiateho dňa od okamihu, kedy bol umiestnený do foriem.

Syr musí byť zabalený v oblasti produkcie, keďže sa jedná o mäkký čerstvý syr, ktorý netvorí kôrku, a to ho vystavuje rizikám dehydratácie, oxidácie a zníženiu obsahu tuku.

Takisto je nemožné, aby bol syr nezmazateľne označený v dobe výroby, keďže netvorí kôrku.

4.6. Prepojenie:

Pôda je ílovitá s rendzinovým substrátom. V určitých oblastiach sú poklesy spôsobené nánosovými pôdami s veľmi hlbokou a veľmi úrodnou ílovitou vrstvou s vysokým obsahom vody. Oblasť má typické kontinentálne podnebie, ktoré sa vyznačuje veľmi studenými zimami s vysokými snehovými zrážkami a častým mrznutím a roztápaním a vysokými letnými teplotami, ktoré prichádzajú náhle koncom júna. Existuje len malý rozdiel v štruktúre zrážok a ročné zrážky sú 300 mm, s veľmi nízkymi zrážkami na jar a na jeseň, čo môže spôsobiť vážne suchá.

Tieto pôdne a klimatické podmienky umožňujú výskyt krmovín typických pre lúky a pasienky. Ide o obrábané mnohorastlinné lúky, s prevahou tráv (približne 75 %) a strukovín (približne 25 %) spolu s množstvom aromatických a liečivých rastlín. Medzi hlavné trávy patria: mätonoh (Lolium spp.), reznačka (Dactylis glomerata), kostravy (Festuca spp.), lipnice (Poa spp.), jarná tráva apod. Medzi hlavné strukoviny patria: horská ďatelina (Trifolium montanum), ľadenec rožkatý (Lotus corniculatus), rebríček obyčajný (Achillea spp.) apod. Okrem jarnej trávy medzi aromatické a voňavé trávy patria: okolíkaté rastliny ako mrkva obyčajná (Daucus carota carota), bodliak plazivý (Cirsium arvense), šalvia (Salvia officinalis), levanduľa veľká (Lavandula latifolia), veľa odrôd tymianu (Thymus spp.), ruta voňavá (Ruta graveolens), ruža šípková (Rosa canina canina), a pod. Táto zmes krmovín s prirodzenou rovnováhou uhlíkov, bielkovín a vitamínov poskytuje vysoko kvalitné krmivo pre ovce, kozy a hovädzí dobytok. Konkrétne vlastnosti rastlín s ich rôznymi vôňami a arómami sa zistili taktiež v mlieku, čo znamená, že vôňa syra „Robiola di Roccaverano“ sa líši od vôní iných syrov.

Ovce a kozy sa taktiež pasú na lesných pastvinách, ktoré takisto ako chránia pôdu, chránia taktiež zvieratá pred nadmerným teplom v lete.

V rukopise kňaza Pistona z roku 1899 sa spomína história farnosti Roccaverano a okolitých osád od roku 960 do roku 1860. Medzi historické informácie s politickým významom patria ekonomické údaje, ktoré zdôrazňujú významy „Robiola“, ako napríklad skutočnosť, že obec Roccaverano hostila päť výročných trhov. Pri týchto príležitostiach sa predávali „vynikajúce syry Robiola“ na vývoz, rukopis osobitne zdôrazňuje vývoz, keďže už v tej dobe bol syr „Robiola“ známy nielen v Taliansku, ale aj vo Francúzsku. Z toho vyplýva, že „Robiola“ nebol považovaný len za hocijaký starý syr, pretože jeho vlastnosti sa odlišovali od vlastností všetkých ostatných syrov. Ručne vyrobený „Robiola“ sa môže taktiež uchovávať po dobu šiestich mesiacov v oleji v sklenom pohári alebo v slame.

4.7. Kontrolný orgán:

Názov: I.N.O.Q. Adresa: Piazza Carlo Alberto Grosso 82 12033 Moretta CN ITALIA Tel. +39 0172911323 Fax +39 0172911320 E-mail: inoq@isiline.it

4.8. Označovanie:

Pri uvedení na trh je obal zapečatený nálepkou s logom so znakom vo forme štylizovaného písmena „R“. Hnedé štylizované veľké „R“ obsahuje obrázok veže s cimburím, inšpirovaný historickou vežou v obci Roccaverano, oko písmena „R“ predstavuje syr „Robiola di Roccaverano“ a noha je zdobená zeleným a svetlo zeleným náčrtkom, ktorý predstavuje lúky a typické kľukaté tvary kopcov Langa. Toto logo je uzatvorené v tmavo zelenom kruhu s bielym nápisom „Robiola di Roccaverano“, ktorý je napísaný veľkým písmom s bielym štylizovaným kvetom dolu v strede. Logo je na bielom pozadí. Pod logom je číselný kód označujúci výrobný podnik a sériové číslo etikety: na okrovom pozadí pre „Robiola di Roccaverano“ vyrobené výhradne z kozieho mlieka a na bielom pozadí pre „Robiola di Roccaverano“ vyrobené z miešaného mlieka. Percentuálny podiel použitých rôznych druhov mlieka však musí byť uvedený na etikete. Všetky syry musia byť uvedené na trh vcelku, zabalené a opatrené pečiatkou.

(1) Ú. v. EÚ L 93, 31.3.2006, s. 12.